A pesti rakpart idén nyáron az embereké
Őszig minden hétvégén autómentes a pesti Rakpart!
Május közepétől szeptember végig hétvégente – a Margit híd és a Közraktár utca között – a Fővárosi Önkormányzat lezárja a gépjárműforgalom elől a pesti alsó Rakpartot és teljes szélességben átadja a Duna partján kikapcsolódni vágyó gyalogosok, családok, kerékpárosok és sportolók számára.
A Város és Folyó Egyesület céljai között kezdetektől fogva szerepel a budapesti Duna-partok gyalogos- és kerékpárosbaráttá tétele vagy épp a szabadidős közösségi programok közvetlenül a folyópartra szervezése. Céljainkról még többet olvashattok ide kattintva.
A megnyitott Rakparton már több programot is szerveztünk. A Pünkösdi hosszú hétvégén a Tisztítsuk meg együtt a rakpartot! eseményünkön szemétszedésre, a Színezzük ki a rakpartot! programunkon pedig közös krétarajzolásra hívtunk minden érdeklődőt.
A Fővárosi Önkormányzat, a Budapesti Városarculati Nonprofit Kft. és a Valyo együttműködésében a nyár folyamán még számos közös program várható, ezért továbbra is kövessétek a híreinket!